## Uredba o metodama procjene tržišne vrijednosti, naknade za osnivanje prava građenja i naknade za osnivanje prava služnosti na nekretninama u vlasništvu Republike Hrvatske

### NN 127/2013 (18.10.2013.), Uredba o metodama procjene tržišne vrijednosti, naknade za osnivanje prava građenja i naknade za osnivanje prava služnosti na nekretninama u vlasništvu Republike Hrvatske

127 18.10.2013 Uredba o metodama procjene tržišne vrijednosti, naknade za osnivanje prava građenja i naknade za osnivanje prava služnosti na nekretninama u vlasništvu Republike Hrvatske

VLADA REPUBLIKE HRVATSKE

2760

Na temelju članka 50. stavka 2. Zakona o upravljanju i raspolaganju imovinom u vlasništvu Republike Hrvatske (»Narodne novine«, broj 94/2013), Vlada Republike Hrvatske je na sjednici održanoj 17. listopada 2013. godine donijela

UREDBU

O METODAMA PROCJENE TRŽIŠNE VRIJEDNOSTI, NAKNADE ZA OSNIVANJE PRAVA GRAĐENJA I NAKNADE ZA OSNIVANJE PRAVA SLUŽNOSTI NA NEKRETNINAMA U VLASNIŠTVU REPUBLIKE HRVATSKE

I. OPĆE ODREDBE

Članak 1.

Ovom Uredbom uređuju se metode procjene tržišne vrijednosti nekretnina u vlasništvu Republike Hrvatske pod kojima se podrazumijeva određivanje početne tržišne vrijednosti, način određivanja naknade za osnivanje prava građenja, te način određivanja umanjenja tržišne vrijednosti nekretnina u vlasništvu Republike Hrvatske uslijed osnivanja prava služnosti.

Članak 2.

(1) Državni ured za upravljanje državnom imovinom (u daljnjem tekstu: Državni ured) će na temelju provedenog javnog natječaja izabrati sudske vještake s popisa stalnih sudskih vještaka, koji će utvrđivati tržišnu vrijednost nekretnina u vlasništvu Republike Hrvatske, naknadu za osnivanje prava građenja te naknadu za osnivanje prava služnosti na nekretninama u vlasništvu Republike Hrvatske.

(2) Vještaci iz stavka 1. ovoga članka izabiru se na rok od 4 godine. S izabranim vještakom Državni ured zaključuje ugovor, kojim se reguliraju međusobna prava i obveze te raskidni uvjeti.

II. TRŽIŠNA VRIJEDNOST NEKRETNINA I NAČIN ODREĐIVANJA

Članak 3.

(1) Tržišna vrijednost nekretnina u vlasništvu Republike Hrvatske koje se procjenjuju u propisanim postupcima raspolaganja nekretninama utvrđenim Zakonom o upravljanju i raspolaganju imovinom u vlasništvu Republike Hrvatske (u daljnjem tekstu: Zakon) i uredbama donesenim na temelju toga zakona, je vrijednost izražena u novcu, koja se za određenu nekretninu može postići na tržištu i koja ovisi o odnosu ponude i potražnje u vrijeme njezinog utvrđivanja prema mjestu gdje se nekretnina nalazi.

(2) Procjena tržišne vrijednosti nekretnina izračunava se ponderiranjem procijenjenih vrijednosti nekretnina dobivenih primjenom usporedne metode, troškovničke metode, metode kapitalizacije dobiti i metode rezidualne vrijednosti.

(3) Obvezno je ponderiranje procijenjenih vrijednosti nekretnina dobivenih po najmanje dvije metode iz stavka 2. ovoga članka, od kojih je usporedna obavezna.

Članak 4.

Početna cijena nekretnine je tržišna vrijednost nekretnine utvrđena u skladu s člankom 3. ove Uredbe, izražena u novcu.

III. NAČIN ODREĐIVANJA NAKNADE ZA OSNIVANJE PRAVA GRAĐENJA

Članak 5.

(1) Iznos naknade za osnivanje prava građenja utvrđuje se uzimajući u obzir tržišnu vrijednost zemljišta na kojem se zasniva pravo građenja kao da je dostupno za izgradnju sukladno najboljoj iskoristivosti, bruto razvijenu površinu građevina koje se sukladno propisima koji uređuju prostorno uređenje mogu graditi na tom zemljištu, te vrijednost investicije i dužinu trajanja osnovanog prava građenja, primjenom važećih pravnih pravila instituta zakupa.

(2) Utvrđeni iznos naknade iz stavka 1. ovoga članka je početni iznos naknade za osnivanje prava građenja.

IV. NAČIN ODREĐIVANJA NAKNADE ZA OSNIVANJE PRAVA SLUŽNOSTI

Članak 6.

(1) Naknadu za osnivanje prava služnosti čini iznos umanjenja tržišne vrijednosti nekretnine na kojoj se osniva pravo služnosti.

(2) Visina umanjenja tržišne vrijednosti nekretnine ovisi o utjecaju na tržišnu vrijednost cjelokupne nekretnine na kojoj se osniva pravo služnosti, ovisno o utjecaju predviđenih intervencija kojima se smanjuje ili ograničava najbolja iskoristivost predmetne nekretnine, primjenom važećih pravnih pravila instituta zakupa.

V. ZAVRŠNA ODREDBA

Članak 7.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/112

Urbroj: 50301-09/09-13-3

Zagreb, 17. listopada 2013.

Predsjednik
Zoran Milanović, v. r.

Uredba, NN 127/2013-2760